
Europa-Parlamentets beslutning om situationen i Haiti efter jordskælvet: humanitær bistand og genopbygning

Europa-Parlamentet,

· der henviser til den internationale donorkonference "Mod en ny fremtid for Haiti" i New York den 31. marts 2010 og rapporten fra Parlamentets udviklingsudvalgs delegation i New York,

· der henviser til handlingsplanen for den nationale genrejsning og udvikling i Haiti, fremtidens store arbejdsopgaver, fra marts 2010,

· der henviser til konklusionerne fra det ekstraordinære møde i Rådet (udenrigsanliggender) i Bruxelles den 18. januar 2010,

· der henviser til erklæring af 19. januar 2010 fra Unionens højtstående repræsentant for udenrigsanliggender og sikkerhedspolitik om jordskælvet i Haiti,

· der henviser til konklusionerne fra den forberedende ministerkonference i Montreal den 25. januar 2010,

· der henviser til den europæiske konsensus om humanitær bistand, der blev undertegnet af de tre EU-institutioner i december 2007,

· der henviser til sin beslutning af 10. februar 2010 om jordskælvet for nylig i Haiti,

· der henviser til den afsluttende rapport fra Parlamentets udviklingsudvalgs besøg i Haiti (den 25.-27. juni),

· der henviser til forretningsordenens artikel 110, stk. 2,

A. der henviser til, at jordskælvet, der ramte Haiti den 12. januar 2010, målte 7,3 på richterskalaen, kostede 222 750 mennesker livet, havde konsekvenser for 3 millioner mennesker og gjorde 1,7 millioner hjemløse, hvoraf over én million fortsat bor i hastigt anlagte lejre, der skulle have været midlertidige,

B. der henviser til, at forholdene i Haiti et år efter jordskælvet fortsat er kaotisk, at landet fortsat befinder sig i en nødsituation og at genopbygningen knapt er begyndt,

C. der henviser til, at årtiers fattigdom, nedbrydning af miljøet, sårbarhed over for en lang række naturkatastrofer, vold, politisk ustabilitet og diktatur har gjort dette land til det fattigste land i både Syd- og Nordamerika, og at de skader, jordskælvet forårsagede, har forringet statens i forvejen mangelfulde evne til at levere grundlæggende offentlige ydelser og følgelig reagere aktivt på nødhjælp og genopbygningsbistand,

D. der henviser til, at der til dato reelt kun er udbetalt nogle få hundrede millioner dollars ud af de 10 milliarder, der blev givet tilsagn om på den internationale donorkonference om Haitis genopbygning den 31. marts 2010 i New York,

E. der henviser til, at der efter forslag fra Haiti blev oprettet en midlertidigt kommission for genopbygning af Haiti (CIRH) med det formål at sikre en effektiv samordning og anvendelse af ressourcerne og iværksætte udviklingsplanen for Haiti, der henviser til, at Europa-Kommissionen i sin egenskab af hoveddonor er medlem af CIRH og har stemmeret,

F. der henviser til, at bortskaffelsen af murbrokker udgør en væsentlig udfordring i forbindelse med landets genopbygning - mindre end 5 % af ruinerne er blevet ryddet - at det med den nuværende hastighed vil tage seks år at bortskaffe 20 millioner kubikmeter murbrokker, og at 80 lastbiler skal arbejde døgnet rundt i 18 måneder for at bortskaffe alle murbrokker,

G. der henviser til, at den koleraepidemi, der begyndte den 19. oktober 2010, hidtil har krævet 3 333 ofre og ramt mere end 148 000 personer, der mener, at epidemiens udbredelse understreger de indlysende strukturelle mangler inden for Haitis statsapparat og det internationale bistandssystems og MINUSTAH's begrænsning, der henviser til, at foranstaltningerne til bekæmpelse af koleraen bl.a. er påvirket af den aktuelle politiske krise i forbindelse med valget,

H. der henviser til, at valget den 28. november, hvis resultat blev offentliggjort i begyndelsen af december, afstedkom voldsomme protester i Haiti og talrige påstande om svindel, og at det internationale samfund bør støtte en gennemsigtig og legitim valgproces for at sikre valgresultatet den legitimitet, der er nødvendig for at sikre landets genopbygning,

1. erindrer om den stærke mobilisering af det internationale samfund efter det ødelæggende jordskælv i Haiti og det internationale samfunds reelle politiske vilje til at støtte en anderledes genopbygningen af Haiti, hvor man kunne undgå fortidens fejltagelser og en gang for alle sætte ind over for de grundlæggende årsager til fattigdommen i Haiti;

2. beklager omfanget af katastrofen på Haiti, hvis følger fortsat er yderst synlige et år efter jordskælvet; glæder sig over Kommissionens humanitære bistand til Haiti, der beløber sig til 120 mio. EUR (heraf 12 mio. til bekæmpelsen af kolera) og den indsats, som ydes af kommissæren for internationalt samarbejde, humanitær bistand og krisestyring og af GD ECHO og dets eksperter;

3. fremhæver, at etableringen af "klynger" har muliggjort en koordination på stedet af den humanitære indsats, men at denne fremgangsmåde dog også har vist sine begrænsninger, når den skal omfatte det store antal aktører i den humanitære indsats og den komplicerede karakter af nødsituationen, som den meget bymæssige koncentration skaber;

4. påskønner den indsats og det arbejdet, som de humanitære organisationer (Røde Kors, ngo'er, FN) og medlemsstaterne har lagt for dagen, og påpeger behovet for at oplyse om resultaterne af de humanitære interventioner, som ikke er synlige, og det forhold, at det har været muligt at bringe situationen under kontrol, ved bl.a. at behandle de sårede, sikre forsyninger af drikkevand og fødevarer samt midlertidigt husly;

5. konstaterer, at koleraepidemien har sat fokus på den haitianske stats nærmest fuldstændige handlingslammelse over for en sygdom, som let kan forebygges og helbredes, og det international bistandssystems begrænsninger i et land, der er genstand for massiv humanitær bistand (12 000 ngo'er); understreger, at de humanitære aktører ikke til stadighed kan opveje den haitianske stats svagheder eller træde i stedet for den, og at der snarest bør sættes ind, hvad angår udviklingen lang sigt, og især sikres sundhedspleje, drikkevand og sanering; 

6. glæder sig over, at Kommissionen og medlemsstaterne tilsammen har givet tilsagn om at yde et beløb på 1,2 mia. EUR - heraf 460 mio. i form af ikkehumanitær bistand fra Kommissionen - på den internationale donorkonference for genopbygning af Haiti; gentager sin anmodning om, at Den Europæiske Union, som er en af de største bidragydere, kommer til at spille en ledende politisk rolle i genopbygningsarbejdet;

7. opfordrer Kommissionen og medlemsstaterne til at integrere den lokale fødevareproduktion og fødevaresikkerheden i genopbygningsarbejdet i Haiti gennem udvikling af infrastrukturen i landdistrikterne og støtte til små landmænd som led i deres fælles programmering af de ressourcer, de har afsat til genopbygning af Haiti, og programmeringen efter midtvejsevalueringen af de resterende midler fra Kommissionen, dvs. de 169 mio. EUR, der stadig vil være til rådighed ud af de 460 mio., der blev givet tilsagn om i New York; 

8. beklager, at den midlertidige kommission for genopbygning af Haiti, der skal spille en central rolle i koordineringen af genopbygningen, begyndte sit arbejde meget sent; beklager manglen på information om, hvordan udvalgets fungerer og hvor effektivt det arbejder, og anmoder Kommissionen om som medlem af CIRH at intervenere for at fremskynde gennemførelsen af mandatet for sidstnævnte og forelægge Parlamentet en rapport om aktiviteterne i CIRH, om ressourceanvendelsen og om, hvor stor en del af de midler, der blev givet tilsagn om på konferencen i New York, der faktisk er anvendt til genopbygning; 

9. erkender, at CIRH, som er den centrale struktur til styring af genopbygningen, først vil kunne fungere effektivt, hvis det haitianske statsapparat igen bliver funktionsdygtigt, og der sker en fornyelse af landets ledere, som skal vælges ved gennemskuelige og lovlige valg, og der skabes en reel vilje til at træffe de politiske beslutninger, der er nødvendige for at løfte denne kolossale opgave; 

10. beklager, at haitianerne kun råder over skovle, hakker og trillebøre til bortrydningen af de mange tons murbrokker – via "cash for work"-aktiviteterne – der ligger i vejen i hele hovedstaden, hvilket virker absurd i betragtning af situationens omfang; understreger, at bortrydningen af murbrokkerne er en forudsætning for, at Haiti kan genopbygges, og finder det beklageligt, at stort set ingen midler er blevet frigjort til oprydningen af ruinerne;

11. beklager dybt bolignøden på Haiti; understreger, at genhusningen af de hjemløse, der for størstedelens vedkommende bor i improviserede lejre, hovedsagligt i hovedstaden Port-au-Prince, støder på forhindringer i form af manglen på disponible arealer, et ikke-eksisterende grundejendomssystem og de husvildes bemægtigelse af talrige jordlodder, og opfordrer de haitianske myndigheder til at udvise den politiske vilje til at træffe voluntaristiske dispositioner, navnlig ekspropriering;

12. udtrykker stigende bekymring over situationen for Haitis børn efter jordskælvet, der i alvorligste grad har ramt mere end 800 000 børn ved at udsætte dem for farerne for voldelige og seksuelle overgreb, menneskehandel, udnyttelse og hjælpeløshed, og opfordrer EU (Kommissionen) til beslutsomt at tage skridt til at skabe beskyttende og trygge rammer om disse børns liv i den hensigt at understøtte opbygningen af et system til social sikring i Haiti og at støtte uddannelsesreformen;

13. opfordrer EU til at samarbejde med øens regering om at udarbejde en altomfattende lovgivning til beskyttelse af børns rettigheder med det formål, at der i den nationale ret gennemføres de forpligtelser, der er indgået i henhold til en lang række internationale instrumenter, som Haiti har ratificeret, vedrørende børns rettigheder, menneskerettigheder, bekæmpelse af tvangsarbejde og beskyttelse af børns rettigheder;

14. anser det for særdeles vigtigt, at Kommissionen støtter iværksættelsen af identificerings-, registrerings- og familiesporingsprocessen for børn, der er kommet bort fra deres familie, og at etablere en særlig overvågning ved grænserne for at imødegå handel med og ulovlig adoption af børn;

15. fastholder, at det er afgørende straks at genoprette den haitianske stats evne til at forvalte demokratiet og god regeringsførelse i landet, hvilket er uundværligt for genopbygningen af landet, og at sørge for inddragelse af civilsamfundet og den haitianske befolkning;

16. udtrykker dyb bekymring over den aktuelle politiske krise efter resultaterne af præsident- og parlamentsvalget, som er blevet draget i tvivl, og som de udenlandske valgobservatører kun har garanteret for med forbehold, og som nu er genstand for en omtælling af stemmerne foretaget af eksperter udsendt af Organisationen af Amerikanske Stater;

17. anmoder EU om at gøre sit yderste for at yde en stærk støtte til en legitim og gennemskuelig valgproces og en vellykket gennemførelse af anden runde i februar, for at undgå at Haiti havner i en endnu mere alvorlig krise, og mener, at kun en præsident og parlamentarikere, der er lovligt valgt, vil kunne træffe de nødvendige beslutninger, og at genopbygningen forudsætter politisk stabilitet og viljekraft; 

18. anmoder det internationale samfund og EU om at arbejde tæt sammen med de fremtidige haitianske myndigheder og bistå dem i organiseringen af deres institutioner gennem hele genopbygningsfasen for at opnå en ny balance på alle niveauer og et velfungerende demokrati;

19. anmoder Kommissionen om, under indtryk af den europæiske konsensus om humanitær bistand, at der gøres en betydelig indsats for at integrere de to dimensioner for henholdsvis katastrofeberedskab og begrænsning af risikoen for katastrofer i katastrofefasen og den langsigtede udviklingsfase, i samarbejde med regeringen, de lokale myndigheder og civilsamfundet;

20. bemærker, at Haiti har modtaget humanitær bistand i årtier, og at forbindelsen mellem nødhjælp, genopbygning og udvikling antager sin fulde betydning under denne krise, og slår således til lyd for en forbedring af dialogen og koordineringen mellem de humanitære organisationer og udviklingsagenturer både i marken og inden for EU-institutionerne og i medlemsstaterne;

21. pålægger sin formand at sende denne beslutning til Den Europæiske Unions højtstående repræsentant for udenrigsanliggender og sikkerhedspolitik, Rådet, Kommissionen og medlemsstaterne, Haitis præsident og regering, FN's vicegeneraldirektør for humanitære anliggender og humanitær bistand samt Verdensbanken og FMI.

